
Nr. 541

R A P O R T

asupra proiectului de Lege pentru aprobarea Ordonanţei de urgenţă  a Guvernului nr.165/2000 pentru completarea art.5 din Legea nr.68/1992 privind alegerea Camerei Deputaţilor şi a Senatului.

 

Cu adresa nr.541 din  23 octombrie  2000, înregistrată sub nr.1111/XVIII/11  din  23 octombrie 2000, Comisia juridică, de disciplină şi imunităţi, a fost sesizată spre  dezbatere în fond cu proiectul de Lege pentru aprobarea Ordonanţei de urgenţă  a Guvernului nr.165/2000 pentru completarea art.5 din Legea nr.68/1992 privind alegerea Camerei Deputaţilor şi a Senatului.



Ordonanţa de urgenţă a Guvernului, supusă dezbaterii, are ca obiect de reglementare completarea  prevederilor art.5 din Legea nr.68/1992 privind alegerea Camerei Deputaţilor şi a Senatului, care vizează, în principal, posibilitatea ca  o organizaţie să poată depune liste identice de candidaţi în mai multe circumscripţii electorale.



Cu adresa nr.243 din 29 ianuarie 2000, Guvernul României avizează favorabil proiectul de lege.



Cu avizul nr.323/XVIII/5 din 15 februarie 2000, Comisia pentru drepturile omului, culte şi problemele minorităţilor naţionale, a acordat un vot nedecis proiectului de  lege, respectiv – 5 voturi pentru, 3 voturi împotrivă şi 2 abţineri.



Consiliul Legislativ a avizat favorabil proiectul de lege, prin adresa nr.1193 din 17 octombrie 2000.



Potrivit prevederilor art.60 din Regulamentul camerei Deputaţilor, membrii comisiei au examinat proiectul de lege în şedinţa din 14 decembrie 2001. La dezbatere a participat, în calitate de invitat din partea Ministerului Administraţiei Publice, - domnul Ionel Fleşariu – secretar de stat.



În urma exprimării punctelor de vedere de către membrii comisiei şi de către reprezentantul Ministerului Administraţiei Publice, s-a hotărât, cu unanimitate de voturi, ca proiectul de Lege pentru aprobarea Ordonanţei de urgenţă  a Guvernului nr.165/2000 pentru completarea art.5 din Legea nr.68/1992 privind alegerea Camerei Deputaţilor şi a Senatului,  să fie supus dezbaterii plenului  Camerei Deputaţilor  în forma prezentată de iniţiator. 



În raport de obiectul  de reglementare, proiectul de lege face parte din categoria legilor organice.

PREŞEDINTE,

dr. Ionel OLTEANU

red. consilier

Ion Ciopată

